b'\n_START_ARTICLE_\nStanislav Kostka\n_START_SECTION_\n\xc5\xbdivljenje\n_START_PARAGRAPH_\nRodil se je v plemi\xc5\xa1ki dru\xc5\xbeini na gradu svojih star\xc5\xa1ev v Mazoviji, severno od Var\xc5\xa1ave. Njegova dru\xc5\xbeina je spadala med vodilne poljske rodbine. Ker je bil plemi\xc5\xa1kega stanu je bil namenjen za javno slu\xc5\xbebo. Leta 1564 so star\xc5\xa1i Stanislava in njegovega starej\xc5\xa1ega brata Pavla poslali na \xc5\xa1tudij v pravkar odprti jezuitski kolegij na Dunaj. Tu se je posve\xc4\x8dal klasi\xc4\x8dnemu \xc5\xa1tudiju. Bla\xc5\xbeena Devica Marija ga je povabila, naj se pridru\xc5\xbei Dru\xc5\xbebi Jezusovi. Ker pa je o\xc4\x8de temu nasprotoval, je leta 1567 z Dunaja pobegnil. Najprej je \xc5\xa1el pe\xc5\xa1 v Nem\xc4\x8dijo, potem pa v Rim, kjer ga je Sveti Fran\xc4\x8di\xc5\xa1ek Borja na njegov sedemnajsti rojstni dan sprejel v noviciat. Med svojimi sobrati je postal hitro zelo priljubljen in se mu je obetala velika prihodnost. Vendar je kmalu zbolel in 15. avgusta 1568 v Rimu umrl. Velja za zavetnika \xc5\xa1tudentov in mladine. Po njem je bila poimenvana prva slovenska gimnazija z internatom v \xc5\xa0entvidu pri Ljubljani kot Zavod svetega Stanislava. Med svetnike ga je pri\xc5\xa1tel pape\xc5\xbe Benedikt XIII. leta 1726.'